INDOKOLÁS

2011 januárjában a dél-szudáni lakosság nagy többséggel az északtól való függetlenségre voksolt a 2005. évi átfogó békemegállapodás értelmében rendezett, önrendelkezésről szóló népszavazáson. A függetlenséget várhatóan 2011. július 9-én kiáltják majd ki hivatalosan, az átfogó békemegállapodás hatályvesztése napján.

Az Európai Unió és tagállamai üdvözölték a népszavazás eredményét és várakozással tekintenek az elé, hogy szoros és hosszú távú partnerséget alakítsanak ki Dél-Szudánnal, valamint támogassák a stabil és demokratikus, független dél-szudáni állam megteremtéséhez vezető zökkenőmentes és békés átmenetet. E célból már el is kezdődött az EU és a tagállamok közötti közös programozás, szoros együttműködésben a helyi hatóságokkal és a helyszínen tartózkodó szereplőkkel.

A függetlenség kikiáltását követően Dél-Szudán számos humanitárius és társadalmi-gazdasági kihívással fog szembesülni, miközben az állam kapacitásai még korlátozottak lesznek. E körülmények miatt a külső segélyek hosszú ideig rendkívül fontosak lesznek annak érdekében, hogy segítsenek Dél-Szudánnak a rendkívüli szegénység elleni küzdelemben, a helyi közösségek lehetőségeinek és felelősségének növelésében, valamint abban, hogy a lakosság minél előbb részesedhessen a béke eredményeiből. Bár Dél-Szudán várhatóan kérni fogja csatlakozását a Cotonui Megállapodáshoz, időbe fog telni, míg a 10. Európai Fejlesztési Alapból (EFA) származó segítség a csatlakozást követően megérkezik. A Cotonoui Megállapodáshoz és más multilaterális támogatási programokhoz való teljes csatlakozásig fennáll annak a kockázata, hogy „támogatási űr” alakul ki a népszavazást közvetlenül követő szakaszban, egy olyan időszakban, amelyben Dél-Szudán még mindig nagyon törékeny helyzetben lesz, és magas lesz az államkudarc kockázata.

A 2010. július 12-i 2010/406/EU tanácsi határozat már 2010 júliusában 150 millió EUR-t osztott ki a 9. és korábbi EFA-k visszavont pénzeszközeiből „a szudáni népesség leginkább veszélyeztetett része” szükségleteinek kezelése céljából. Ebből az összegből 85 millió EUR-t szánnak Dél-Szudán számára. Ugyanakkor ez az összeg nem tekinthető elegendőnek sem a hatalmas állam- és kapacitásépítési szükségletek, sem a dél-szudáni lakosság fejlesztési szükségleteinek kezeléséhez. Ezért további források rendelkezésre bocsátását tartjuk szükségesnek Dél-Szudán részére a Cotonoui Megállapodáshoz való teljes mértékű csatlakozásáig.

A csatolt határozat útján az Európai Bizottság további 200 millió EUR kiosztását javasolja a 9. és korábbi EFA-k visszavont pénzeszközeiből, a 10. EFA belső megállapodás 1. cikkének (4) bekezdésében rögzített eljárás szerint, a dél-szudáni állam- és kapacitásépítés, valamint a fejlesztési szükségletek támogatása céljából.

A Bizottság ezért azt javasolja, hogy a Tanács fogadja el a csatolt határozatot, amely 200 millió EUR-t oszt ki Dél-Szudán részére a korábbi EFA-k visszavont pénzeszközeiből. A részletesebb programozást tartalmazó finanszírozási határozat e határozatot követően készül el.

2011/0106 (NLE)

Javaslat

A TANÁCS HATÁROZATA

a 9. és korábbi Európai Fejlesztési Alapok (EFA) projektjeiből visszavont pénzeszközök dél-szudáni fejlesztési együttműködés céljára történő kiosztásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 217. cikkére,

tekintettel az Európai Bizottság javaslatára,

tekintettel a tagállamok kormányainak a Tanács keretében ülésező képviselői közötti, az AKCS–EK partnerségi megállapodással összhangban a 2008–2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról és az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról szóló belső megállapodásra[1] és különösen annak 1. cikkének (4) bekezdésére és 6. cikkére,

mivel:

1. Dél-Szudán várhatóan 2011. július 9-én fogja hivatalosan kikiáltani az északtól való függetlenségét, a 2005. évi átfogó békemegállapodás alkalmazásában tartott, önrendelkezésről szóló népszavazás eredményeként.

2. A függetlenség kikiáltását követő szakaszban az újonnan létrejövő dél-szudáni államnak számos humanitárius és társadalmi-gazdasági kihívással kell majd szembenéznie korlátozott kormányzási kapacitások mellett és politikailag törékeny helyzetben. E körülmények között a külső segélyek valószínűleg minden korábbinál fontosabbak lesznek annak érdekében, hogy segítsenek Dél-Szudánnak a rendkívüli szegénység elleni küzdelemben, a helyi közösségek lehetőségeinek és felelősségének növelésében, valamint abban, hogy a lakosság minél előbb részesedhessen a béke eredményeiből.

(3) Röviddel függetlensége kikiáltását követően Dél-Szudán várhatóan kérni fogja csatlakozását a Cotonoui Megállapodáshoz. Ugyanakkor időbe fog telni, amíg a 10. EFA pénzeszközei valóban elérhetőek lesznek a csatlakozást követően, ami annak kockázatát rejti, hogy időközben finanszírozási hiány fog kialakulni.

(4) A szudáni népesség leginkább veszélyeztetett része szükségleteinek kezelése céljából a 9. és a korábbi Európai Fejlesztési Alapok (EFA) keretén belüli projektekből visszavont pénzeszközök kiosztásáról szóló, 2010. július 12-i 2010/406/EU tanácsi határozat[2] döntött az első 150 millió EUR összegű allokációról a szudáni népesség leginkább veszélyeztetett része szükségleteinek kezelése céljából. Ebből az összegből 85 millió EUR-t már Dél-Szudánnak különítettek el. Ez az összeg azonban nem tekinthető elegendőnek sem a hatalmas állam- és kapacitásépítési szükségletek, sem a lakosság többsége fejlesztési szükségleteinek kezeléséhez.

(5) A fennmaradó finanszírozási hiány áthidalása érdekében helyénvaló több pénzeszközt kiosztani a dél-szudáni lakosság és közintézmények javára a 9. és korábbi EFA-k visszavont pénzeszközeiből.

(6) E pénzeszközök a Bizottság által elfogadandó finanszírozási határozatok alapján a dél-szudáni hároméves fejlesztési terv (2011–2013) végrehajtásának támogatására hivatottak. Rendelkezni kell továbbá a támogatási intézkedések költségeinek fedezéséről is.

(7) Az egyszerűség kedvéért ezeket a pénzeszközöket a 10. EFA-ra vonatkozó végrehajtási intézkedések szerint kell kezelni,

ELFOGADTA EZT A HATÁROZATOT

1 cikk

3. A 9. és a korábbi EFA-k keretén belüli projektekből visszavont alapokból egy 200 millió EUR-s összeg kerül kiosztásra a dél-szudáni fejlesztési együttműködés céljából. Ezen összeg 3 %-át a Bizottság támogatási kiadásokra különíti el.

4. Ezeket az alapokat a 10. EFA-ra vonatkozó szabályoknak és eljárásoknak megfelelően kell kezelni.

2 cikk

Ez a határozat az elfogadását követő napon lép hatályba.

Kelt […]

a Tanács részéről

az elnök

[1] HL L 247., 2006.9.9., 32. o.

[2] HL L 189., 2010.7.22., 14. o.